5 Second of Summer - She Looks So Perfect
ລະດູຮ້ອນປີນີ້ ທາງວີໂອເອ ຈະຂໍສະເໜີຜົນງານເພງທີ່ທ່ານສາມາດອອກມາເຕັ້ນລຳກັນໄດ້...ຟັງເພງໄປ ເຕັ້ນລຳກັນໄປ ພ້ອມນີ້ ກໍຍັງຈະໄດ້ຜ່ອນຄາຍອາລົມນຳ ຫຼັງຈາກໄດ້ເຮັດວຽກມາທັງອາທິດແລ້ວ...ຂໍໃຫ້ມ່ວນຊຶ່ນ ກໍແລ້ວກັນ.
ສະບາຍດີ ແລະຍິນດີຕ້ອນຮັບທ່ານຜູ້ຟັງເຂົ້າສູ່ລາຍການງສຽງເພງຈາກແດນໄກຂອງ ວີໂອເອໃນວັນອາທິດຕົ້ນເດືອນພຶດສະພາມື້ນີ້ ຊຶ່ງອາກາດໃນນະຄອນຫຼວງວໍຊິງຕັນ ແມ່ນກຳລັງດີ ມີແດດຕະຫຼອດທັງອາທິດ ຊຶ່ງກໍເໝາະກັບການຜ່ອນຄາຍ ພັກຜ່ອນຢູ່ ບ້ານໃນວັນສຸດສັບປະດາມື້ນີ້ ເພື່ອຮັບຟັງເພງສາກົນໃໝ່ ນຳກັນ ຂໍເລີ່ມດ້ວຍເພງ ທີ່ວັນນະສອນໝັ້ນໃຈວ່າເພງນີ້ ເປັນທີ່ຊື່ນຊອບຂອງທຸກໆຄົນ ເອົາໄປຟັງພ້ອມໆ ກັນເລີຍ ສ່ວນເພງທີສອງເປັນເພງປະສົມປະສານ ທັງພາສາອັງກິດແລະສະເປນ ທີ່ອອກ ແນວໂປໂກຣິໂກ ມີທັງແຣັບນຳ ຊຶ່ງເພງນີ້ຕິດອັນດັບທີນຶ່ງມານານແລ້ວ ແລະກໍມີ ຫຼາຍຄົນນຳເອົາໄປຮ້ອງ ພາກັນຖ່າຍລົງໃນ Youtube ເຕັມບ້ານເຕັມເມືອງ ທີ່ສຳຄັນ ອີກອັນນຶ່ງກໍຄືໄດ້ນັກຮ້ອງໜຸ່ມ Justin Bieber ທີ່ມາສ້າງສີສັນແລະຄວາມນິຍົມ ໃຫ້ເພງນີ້ເປັນທະວີຄູນ ພ້ອມກັບນັກຮ້ອງລາຕິນ Luis Fonsi ແລະແຣັບເປີ Daddy Yankee ລໍຖ້າບໍ່ໄດ້ແລ້ວລະ ໄປຟັງແລະມາເຕັ້ນແນວດົນຕີລາຕິນ ຮ່ອນແອວ ພ້ອມໆກັນ ໃນບົດເພງ Despacito ສ່ວນເພງຂອງ Taylor Swift ສິນລະປິນສາວອາເມຣິກັນ ທີ່ທັງຮ້ອງ ທັງຫຼິ້ນດົນຕີ ແລະເປັນນັກແຕ່ງເພງຄົນເກັ່ງຂອງວົງການດົນຕີສະຫະລັດ ຄົນນຶ່ງ ກໍຈະມາກ່ອມ ທ່ານດ້ວຍເພງມ່ວນໆ ເພື່ອປິດທ້າຍລາຍການ ໃນບົດເພງ Blank Spaces ເອົາລະ ຂໍໃຫ້ທຸກໆທ່ານນອນຫຼັບຝັນດີ ແລະພົບກັນໃໝ່ໃນສັບປະດາໜ້າ ແລະອາທິດໜ້າ ວັນນະສອນຈະຫາເພງເກົ່າໆມ່ວນໆມາຝາກທ່ານຜູ້ຟັງອີກ ໂປດຄອຍຕິດຕາມ